**Ivan Puopolo** (s. 22. elokuuta 1977 Como, Italia) on suomalainen toimittaja sekä radio- ja televisiojuontaja. Puopolo on työskennellyt Yleisradiossa esimerkiksi kulttuuriohjelma *Stradan* ja tiedeohjelma *Prisma Studion* toimittajana. Vuodesta 2017 lähtien hän on toiminut MTV:n toimittajana ja juontajana.

Työura
------

Puopolon ensimmäinen työpaikka viestintäalalla oli Rytmiradio Lahti 1990-luvun loppupuolella. Puopolo pääsi juontajaksi Ylen radiokanaville. Radio Suomesta Puopolo siirtyi YleX-kanavalle, jossa hän teki viihteellistä radioshow’ta *Thank God It’s Puopolo*, joka päättyi loppuvuodesta 2008. 

Puopolo esiintyi televisiossa Mikko Kekäläisen kanssa ideoimassaan sketsisarjassa *Banaaniuutiset*. Puopolo juonsi YLE Extran populaarikulttuuriin keskittynyttä *Extra Large* -ohjelmaa yhdessä Hinni Aarninsalon, Oskari Perkin ja Nuppu Stenrosin kanssa. Syksystä 2008 Puopolo juonsi Yle TV1:n kulttuuriohjelma *Stradaa*. Keväällä 2013 Puopolo toimi *Fort Boyard* -ohjelman juontajana yhdessä Ellen Jokikunnaksen kanssa. Huhtikuussa 2016 Puopolo aloitti Helsingin Sanomien HSTV:ssä viihteellisen tiedeohjelman, *Sfäärin*, vetäjänä. 2010-luvun keskivaiheilla Puopolo juonsi tiedeohjelmaa *Prisma Studio*.

Puopolo toimi vuosina 2017–2019 MTV3:n *Huomenta Suomen* toimittajana. Hän on kirjoittanut myös kolumneja Mtv:n verkkosivuille. Tammikuusta 2020 Puopolo on toiminut MTV:n Uutisaamun toimittajana. Oman yrityksensä kautta hän on muun muassa antanut esiintymiskoulutusta ja tehnyt muita viestintäalan tehtäviä. 2020-luvulla hän on julkaissut omaa podcastia Youtubessa.

Työskennellessään 2000-luvun alussa Ylen Radio Ainossa Puopolo kanteli työparinsa Paula Norosen kanssa vähemmistövaltuutetulle Miss Suomi -kilpailun säännöstä, joka salli osallistujiksi vain syntyperäiset suomalaiset. Sääntö poistettiin mutta kaksikko sai Yleltä varoituksen, koska Puopolo lähestyi vähemmistövaltuutettua Ylen sähköpostista ja tutkintapyynnön tekijäksi voitiin katsoa Yle.

Yksityiselämä
-------------

Puopolo muutti Italiasta suomalaisen äitinsä ja italialaisen isänsä kanssa Suomeen alle vuoden ikäisenä. Venäläinen nimi Ivan oli äidin mukaan kompromissi, sillä äiti oli halunnut suomalaisen ja isä italialaisen nimen. Puopolo on asunut 2000-luvun alusta Helsingissä. Koulutukseltaan hän on yhteiskuntatieteiden ylioppilas. Puopolo on ateisti.

Puopolo oli naimisissa näyttelijä-laulaja Saija-Reetta Kotirinnan kanssa, jonka kanssa hänellä on tytär. Pariskunta erosi vuonna 2013. Puopolo on ollut avoliitossa vuodesta 2017.

Lähteet
-------

1. ↑  Nouhau Speakers, Ivan Puopolo *Nouhau.fi*.  Arkistoitu 20.6.2018. Viitattu 19.6.2018.
2. 1 2  Tähtivaara, Sarianne: "Ymmärrän, miten helposti luisuu toiseen suuntaan".  *Iltalehti*, 19.6.2018, s. 26–27.
3. 1 2 3 4  Tähtivaara, Sarianne: TV-kasvo Ivan Puopolo eli karun lapsuuden alkoholistiäidin varjossa "Ymmärrän, miten helposti luisuu toiseen suuntaan" *Iltalehti*.  22.6.2018. Viitattu 5.9.2022.
4. ↑  Ivan Puopolo aloittaa Prisma Studion juontajana  19.8.2014. Yle. Viitattu 6.4.2019.
5. ↑  Lapintie, Nelli: Huomenta Suomen suosikkijuontaja Ivan Puopolo jättää MTV:n – "kaikenlaiset epäilyt" lähtivät heti lentoon *Ilta-sanomat*.  15.10.2019. Viitattu 15.10.2019.
6. 1 2  Sharma, Leena: Sori feministit *Suomen kuvalehti*.  5.4.2019. Viitattu 5.9.2022.
7. ↑  Rastamo, Krista: Suosikkijuontaja Ivan Puopolo palaa Maikkarin aamuihin *Mtvuutiset.fi*.  8.1.2020. Viitattu 8.1.2020.
8. 1 2 3 4  Puopolo, Ivan: Minä, skeptikko.  *Skeptikko*, 1/2016, s. 4–7. Artikkelin verkkoversio (PDF). Viitattu 5.9.2022.
9. 1 2  Nurila, Timo: Ivan Puopolo – vaikeista kotioloista ponnistanut sananvapauden puolustaja *Toimittajien yksilöllistyvät urapolut*.  22.6.2018. Tampereen ammattikorkeakoulu. Viitattu 5.9.2022.

Aiheesta muualla
----------------

* Kotisivut.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |